Børge Ousland

**Børge Michael Jangaard Ousland** (født 1962) er en norsk polfarer og eventyrer som er kjent for sine ekspedisjoner til polarområdene.

Ousland vokste opp på Nesodden og er utdannet dykker og jobbet i perioden 1984–1993 som metningsdykker i Nordsjøen. I perioden 1989–1991 var han tilknyttet Marinejegerkommandoen. Han er sønn av illustratøren Ingrid Jangaard Ousland og bror av tegneren Bjørn Ousland.

## Ekspedisjoner
### Grønland
I 1986 gikk Ousland på ski over Grønland sammen med Agnar Berg og Jan Morten Ertsaas. På 37 dager gikk de fra Agmassalik på østkysten til Umanak på vestkysten, en distanse på 800 km i luftlinje.

### Nordpolen 1990
8. mars – 4. mai 1990 gikk Ousland sammen med Geir Randby og Erling Kagge over polisen fra Ellesmere Island i Canada til Nordpolen, uten hunder og uten å motta forsyninger underveis. I luftlinje er også denne turen 800 km. Ousland og Kagge gjennomførte og brukte 58 dager på turen. Ingen hadde tidligere gjort en slik tur. Geir Randby skadet ryggen underveis og ble hentet ut med fly. Dette førte til anklager om at ekspedisjonen hadde mottatt støtte utenfra underveis. Kagge og Ousland ble hentet ut med fly etter at de hadde nådd polpunktet.

### Nordpolen 1994
2. mars – 22. april 1994 gikk Ousland alene til Nordpolen uten etterforsyning. Han startet fra Kapp Arktis på Severnaja Semlja i Nord-Sibir.

Etter denne turen har Ousland arbeidet på heltid med ekspedisjoner og oppgaver knyttet til disse.

### Nordpolen 2006
20. januar – 23. mars 2006 gikk Ousland sammen med Mike Horn fra Kapp Arktis til Nordpolen. De er de første som har tatt turen på ski i vintermørket.

### Frans Josef Land 2007
1. mai startet Ousland sammen med Thomas Ulrich på Nordpolen- Etter halvannen måned nådde de den nordøstligste øya i Frans Josefs land-arkipelet. Herfra fulgte de Nansen og Johansens rute gjennom øygruppen til Kapp Flora. 13. august ble de hentet på Kapp Flora av seilbåten *Athene* som seilte dem over til Norge.  Ousland syklet deretter fra Bodø til Oslo.

### Antarktis
Ousland hadde i 1995 som mål å bli den første som alene og uten støtte krysset Antarktis fra kyst til kyst via Sydpolen. Som følge av en frostskade måtte han gi opp etter at sydpolpunktet var passert. Han ble med dette den første som har gått alene uten etterforsyninger til begge poler.

I 1996–1997 gjennomførte Ousland krysningen, alene og uten etterforsyninger. Han startet 15. november på Berkner Island i Weddellhavet, med målgang i McMurdo ved Rosshavet 17. januar. Da hadde han tilbakelagt en distanse på 2&nbsp;845 kilometer.

### Arktis
I 2001 gikk Ousland alene over Arktis, fra Sibir til Canada via polpunktet på 82 dager.

### Den Patagonske innlandsis
I 2003 krysset Ousland og fjellklatreren Thomas Ulrich den sydlige Patagonske innlandsis i Chile. Dette er verdens tredje største isbre etter Antarktis og Grønland. Ekspedisjonen ble gjennomført uten etterforsyninger.

### Nordpassasjene
I 2010 ble Ousland, Thorleif Thorleifsson, Stanislav Kostyashkin, og Vincent Colliard ombord i «Northern Passage» de andre som seilte rundt den nordlige halvkule i én sesong. De la ut fra Frammuseet i Oslo den 23. juni og passerte nordøstpassasjen i løpet av august. Den 23. september nådde besetningen Lancastersundet, som markerer det østligste punktet på nordvestpassasjen.  I den 31 fot store glassfiberkatamaranen hadde de dermed gjennomført begge passasjene i løpet av en og samme sesong. Båten passerte denne linjen tolv timer etter den russiske seilbåten *Peter 1* fra St. Petersburg med kaptein Gavrilov og hans mannskap. En ferd som trolig ville tatt opptil fem til seks år på Roald Amundsens tid.

### Ice Legacy
Etter seilasen gjennom Nordøst- og Nordvestpassasjen startet Ousland prosjektet Ice Legacy - isarven, hvor målet er å krysse de tyve største iskappene i verden. Partner i prosjektet er Vincent Colliard fra Frankrike. Ice Legacy er nå en stiftelse og har som mål å formidle hva som skjer med våre isbreer, samt å inspirere den yngre generasjonen til å bruke og bevare naturen.

De første ekspedisjonene i Ice Legacy-prosjektet gikk til Svalbard og Alaska. I 2012 krysset Ousland, Colliard og Anne Holmberg Aust- og Vestfonna på Nordaustlandet, som de første til å gjøre dette på ski. Ousland og Colliard gjentok turen i 2013. I 2014 krysset de bresytemet på Spitzbergen. I 2015 krysset de Stikine Icecap, i 2016 krysset de St. Elias Icefield, den største iskappen i USA og i 2017 krysset de Chugach Icefield i Alaska. I 2019 er målet å krysse enten Vatnajøkulen eller en av breene i canadisk Arktis.

### Manshausen
I 2010 kjøpte Ousland øya Manshausen i Steigen. I samarbeid med Tromsø-arkitekten Snorre Stinessen har Ousland utviklet Manshausen til å bli et av Norges mest unike reiselivsdestinasjoner. Stedet har vunnet 15 internasjonale arkitektpriser.

### Arktis 2020
Fra september til desember 2019 krysset Ousland, sammen Mike Horn, Polhavet på ski. De seilte Horns seilbåt fra Alaska opp til 85 nord, før de gikk opp til Nordpolen. Etter kryssing av polpunktet gikk de sørover til iskanten nord for Svalbard og ble plukket opp av forskningsfartøyet *Lance*.

## Utmerkelser
For sine ekspedisjoner har Ousland har mottatt flere internasjonale utmerkelser og priser, blant annet fra Royal Scottish Geographical Society og Spanish Geographical Society, og Founder’s Medal fra Royal Geographical Society. Sammen med Thorleif Thorleifsson mottok han den første «Shackleton Award» i 2014. I 2019 ble Ousland kåret til «Årets Eventyrer».

## Bibliografi
* : *Ekspedisjonshåndboka*
* : *I Nansens Spor*
* : *Vinter uten nåde*
* : *Skrubbsulten*
* : *Alene over Nordpolen* (forord av Reinhold Messner)
* : *Alene over Antarktis* (forord av Sir Edmund Hillary) 
* : *Nordpolen: en mann og isen*
* : *Umanak*

## Filmografi
* : *Patagonia, en reise til verdens ende*
* : *Det store hvite* (Førstepris i Moscow Adventure Film Festival og i Torello Mountain Film Festival)
* : *Alene over Sydpolen*
* : *Alene til Nordpolen* (Førstepris i Dijon Adventure Film Festival). 
* : *Nordpolen det siste kappløpet*

## Referanser


## Kilder
* Børge Ouslands nettsted, hovedkilde for artikkelen

## Eksterne lenker
* 
*